A következők melyikében van a legkevesebb szénhidrát?
Ebben a zsemlében?
Ebben a tál rizsben?
Vagy ebben a doboz üdítőben?
Ez beugratós kérdés.
Bár eltérő mértékben tartalmaznak zsírt, vitaminokat, és tápértékük is más,
szénhidráttartalom szempontjából szinte egyformák.
De mit is jelent ez pontosan étrendünkre nézve?
Először is, a szénhidrát- tápanyagkategória a cukrokat
és azon molekulákat tartalmazza, melyekből a testünk cukrokat állít elő.
A szénhidrátok szerkezetük alapján lehetnek egyszerűek vagy összetettek.
Ez egy egyszerű szénhidrát avagy monoszacharid.
A glükóz, a fruktóz és a galaktóz mind egyszerű cukrok.
Ha összekötünk belőlük kettőt, diszacharidot kapunk:
laktózt, maltózt vagy szacharózt.
Az összetett szénhidrátokban pedig
három vagy több cukor kapcsolódik egymáshoz.
A háromtól tíz cukorból álló összetett szénhidrátokat
oligoszacharidoknak nevezzük.
A több mint tízből állók pedig a poliszacharidok.
Az emésztés során
testünk lebontja ezeket az összetett szénhidrátokat
monoszacharid alkotóelemeikre,
melyeket testünk energiaforrásként használ.
Így ha bármilyen szénhidrátdús ételt fogyasztunk,
a vérünk cukorszintje, ami általában úgy egy teáskanálnyi, megemelkedik.
De emésztőrendszerünk nem ugyanúgy reagál minden szénhidrátra.
Nézzük pl. a keményítőt és a rostot:
mindkettő poliszacharid,
mindkettő növényi eredetű,
mindkettő több száz vagy ezer egymáshoz kapcsolódó monoszacharidból áll,
de különbözőképpen épülnek fel,
ezért nem ugyanúgy hatnak testünkre.
A keményítőkben, melyeket a legtöbb növény a gyökérben és magokban energiáért tárol,
a glükózmolekulák alfa-glikozidos kötéssel kapcsolódnak egymáshoz.
Ezek nagy részét emésztőrendszerünk enzimjei fel tudják bontani.
A rostban a monoszacharidok között béta kötések vannak,
melyeket testünk nem tud felbontani.
Egyes rostokban keményítő is lehet, mely így nem bomlik le.
Ezt rezisztens keményítőnek nevezzük.
Tehát a keményítőben gazdag ételeket, például a kekszet és a fehér kenyeret
könnyű megemészteni,
és gyorsan juttatnak jó adag glükózt a vérbe,
pont mintha meginnánk valamit, amiben sok a glükóz, pl. egy üdítőt.
Ezen élelmiszereknek magas a glikémiás indexe,
vagyis az a szám, mely azt mutatja, mennyire emelik meg a vércukorszintet.
Az üdítőnek és a fehér kenyérnek hasonló a glikémiás indexe,
mivel a vércukorra gyakorolt hatásuk hasonló.
De ha magas rosttartalmú ételeket eszünk – zöldséget, gyümölcsöt,
teljes kiőrlésű gabonát – a béta kötések lassítják a glükóz bekerülését a vérbe.
Az ilyen ételek glikémiás indexe alacsonyabb;
az olyanoké pedig, mint a tojás, a sajt és a hús pedig a legalacsonyabb.
Mikor a cukor az emésztőrendszerből a vérbe kerül,
testünk működésbe lép, és eljuttatja azt sejtjeinkhez,
ahol felszívódik, és energia lesz belőle.
A hasnyálmirigyben termelt inzulin nevű hormon
fontos a test cukortartalmának szabályozásában.
Mikor evés közben a vércukorszintünk emelkedik,
inzulin kerül a vérbe.
Arra készteti izom- és zsírsejtjeinket, hogy felvegyék a glükózt,
és ezzel ad egy lökést a cukor energiává alakításához.
Az, hogy milyen mértékben csökkenti a vércukorszintet egy adag inzulin,
segíthet megértenünk az úgynevezett inzulinérzékenységet.
Minél jobban csökkenti a vércukorszintet egy adag inzulin,
annál érzékenyebbek vagyunk az inzulinra.
Ha az inzulinérzékenység csökken, kialakul az inzulinrezisztencia.
A hasnyálmirigy továbbra is bocsát ki inzulint,
de a sejtek, főként az izomsejtek, egyre kevésbé reagálnak rá,
így a vércukorszint nem csökken,
és a vér inzulinszintje tovább növekszik.
A szénhidrátok túlzott fogyasztása
inzulinrezisztenciához vezethet,
és sok tudós véleménye szerint az inzulinrezisztencia miatt alakul ki
egy másik súlyos betegség, a metabolikus szindróma.
Ez a betegség sok tünet együttállását jelenti,
beleértve a magas vércukorszintet,
a megnövekedett csípőkerületet
és a magas vérnyomást.
Megnöveli más betegségek, pl. szív- és érrendszeri betegségek
és a 2-es típusú cukorbetegség
kialakulásának kockázatát.
Előfordulása világszerte gyors ütemben növekszik.
Az Egyesült Államok lakosságának 32%-a szenved metabolikus szindrómában.
Most térjünk vissza az étrendhez.
Akár édes az étel, akár nem, a cukor, az cukor,
és a túl sok szénhidrát problémát jelenthet.
Így lehet, hogy jobb, ha kihagyjuk
azt a tészta-szusi-zsömle-pita-burrito- fánk-hamburger-szendvicset.